Peder Hvelplund (EL), 2023-05-26:
Tak for det, formand.
Og tak til Liberal Alliance for at fremsætte forslaget.
Det minder i betænkelig grad om det forslag fra Dansk Folkeparti, vi behandlede tidligere, og derfor bliver mine bemærkninger i forhold til det her beslutningsforslag også nogenlunde de samme.
Jeg vil fuldt ud anerkende, at det er en meget væsentlig problemstilling, som Liberal Alliance rejser her, for der er slet ikke nogen tvivl om, at når vi ser på de afgørelser, der bliver truffet på det her område, så er fejlprocenten for stor og omgørelsesprocenten er for stor, men det afgørende spørgsmål er jo så netop, hvorfor det er sådan.
Derfor synes jeg også, det vil være lige lovlig frisk, hvis vi fra Folketingets side giver kommunerne nogle rammer, som det er umuligt for dem at opfylde inden for de økonomiske rammer, vi giver dem, og så efterfølgende kommer og siger: Nu straffer vi jer for, at I ikke kan leve op til de forpligtelser, som pålægger vi jer i forhold til at kunne give borgerne en retssikkerhed, for at de kan få de ydelser og den hjælp, de er berettiget til; derfor kommer vi så og straffer jer efterfølgende, så andre borgere kommer til at betale prisen for det.
Vi anerkender fuldt ud den problemstilling, som LA rejser her, men jeg er ikke sikker på, at den løsning, som LA peger på, er den rigtige.
Jeg synes bestemt, vi skal styrke retssikkerheden, jeg synes bestemt, vi skal sikre, at de udsatte borgere får den hjælp, de er berettiget til, men jeg er ikke sikker på, at vi løser det alene ved at sige, at vi så pålægger kommunerne en bod i forhold til det.
Jeg synes også, det er påfaldende, at vi har lige set et konvergensprogram, hvor det blev afsløret, at vi sådan set har 16 mia. kr. mere at bruge af, og at det, der så er svaret fra Liberal Alliance, er, at de penge skal bruges til skattelettelser.
Hvis det, der i virkeligheden lå Liberal Alliance på sinde, var, at vi kunne garantere borgerne, at de fik tilstrækkelig hjælp, så skulle vi da netop sikre, at de midler så også blev kanaliseret ud til velfærden, og at vi på den måde kunne være med til at sikre, at vi kunne overholde de forpligtelser, vi har, og netop også sikre, at udsatte borgere og borgere inden for handicapområdet, anbringelsesområdet og det specialiserede socialområde kunne få den hjælp, de er berettiget til.
Så vi anerkender fuldt ud problemstillingen, og vi må prøve at se, hvad vi kan finde ud af i forbindelse med udvalgsbehandlingen, altså om vi kan få sikret, at vi kan få løftet hele spørgsmålet om retssikkerheden.
Men jeg tror bare, det er helt afgørende, at vi anerkender, at det her ikke kan lade sig gøre, uden at vi også tilfører flere midler til området, og det gør vi ikke alene ved at sige, at kommunerne skal betale en bod, for det kommer udelukkende til at gå ud over den kommunale økonomi.
Så hvis man i virkeligheden vil udsatte borgere det vel og sikre deres retssikkerhed, kræver det altså også, at vi fra Christiansborgs side er villige til at afsætte midler til det, for ellers bliver det kun et spørgsmål om, at vi peger fingre ad alle andre og ikke selv tager ansvaret på os.
Men lad os se, hvor langt vi kan komme i udvalgsbehandlingen.
Vi anerkender problemstillingen, men vi er ikke sikre på, at den løsning, der bliver peget på her, er den rigtige.